S-62/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 31. janúar 2017, á hendur I-kk-þgf S-kk-þgf I-kk-þgf, kt. [...], Sóltúni 11, Reykjavík, fyrir umferðar- og vopnalagabrot með því að hafa þriðjudaginn 5. júlí 2016 ekið bifreiðinni TU-428 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 315 ng/ml, metamfetamín 20 ng/ml og tetrahýdrókannabínól 10 ng/ml) á bifreiðastæði við Hátún 10b í Reykjavík og með því að hafa í sama skipti haft í vörslum sínum hníf af gerðinni Smith & Wesson karambit.

Telst brot þetta varða við 1., sbr. 2. mgr. 45. gr. a og 1. mgr. 48. gr., sbr. 100. gr. umferðarlaga nr. 50/1987 og 1. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta upptöku á hníf, sbr. 1. mgr. 37. gr. vopnalaga nr. 16/1998. Fyrir dóminum krafðist sækjandi þess einnig að ákærði yrði sviptur ökurétti.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er háttsemin réttilega heimfærð til refsiákvæða í ákæru.

Ákærði er fæddur í janúar 1984. Samkvæmt framlögðu sakavottorði, dagsettu 24. janúar 2017, hefur ákærði nú í þriðja sinn verið fundinn sekur um að aka undir áhrifum ávana- og fíkniefna og/eða undir áhrifum áfengis og í fyrsta sinn sviptur ökurétti. Með dómi Héraðsdóms Reykjavíkur, uppkveðnum 13. nóvember 2012, var ákærða gert að sæta fangelsi í sex mánuði fyrir brot gegn almennum hegningarlögum og lögum um ávana- og fíkniefni. Hinn 3. apríl 2014 hlaut ákærði dóm fyrir brot gegn lögum um ávana- og fíkniefni og umferðarlögum og var dæmdur í tveggja mánaða fangelsi. Með dómi, uppkveðnum 30. september 2014, var ákærði sakfelldur fyrir brot gegn umferðar-, lögreglu- og ávana- og fíkniefnalögum, sem og almennum hegningarlögum, og var hann dæmdur í átta mánaða fangelsi. Þá var ákærði loks fundinn sekur um brot gegn almennum hegningarlögum með dómi, 1. desember 2014, og gert að sæta fangelsi í 30 daga.

Hinn 5. desember 2014 var ákærða veitt reynslulausn á 255 daga eftirstöðvum fangelsisrefsingar samkvæmt fjórum fyrrnefndum dómum frá 13. nóvember 2012, 3. apríl 2014, 30. september 2014 og 1. desember 2014. Með brotum þeim sem ákærði er sakfelldur fyrir í þessu máli hefur hann rofið skilorð reynslulausnarinnar sem honum var veitt sem fyrr segir og verður hún dæmd upp og refsing ákærða ákveðin í einu lagi sbr. 1. mgr. 82. gr. laga um fullnustu refsinga nr. 15/2016, sbr. 60. gr. almennra hegningarlaga nr. 19/1940. Með hliðsjón af framangreindu og sakarefni málsins þykir refsing ákærða hæfilega ákveðin fangelsi í níu mánuði en fresta skal fullnustu átta mánaða og falli sá hluti hennar niður að liðnum tveimur árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Í ákæru er ekki að finna kröfu um sviptingu ökuréttar ákærða. Samkvæmt 1. mgr. 180. gr. laga um meðferð sakamála nr. 88/2008 má hvorki dæma ákærða fyrir aðra hegðun en þá sem í ákæru greinir né heldur dæma aðrar kröfur á hendur honum. Verður ákærði því ekki dæmdur til þess að sæta sviptingu ökuréttar.

Með vísan til lagaákvæða í ákæru er gerður upptækur til ríkissjóðs hnífur af gerðinni Smith & Wesson karambit, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 189.720 krónur, að meðtöldum virðisaukaskatti, og 200.610 krónur í annan sakarkostnað.

Af hálfu ákæruvaldsins flutti málið H-kvk-nf S-kvk-nf P-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, I-kk-nf S-kk-nf I-kk-nf, sæti fangelsi í níu mánuði en fresta skal fullnustu átta mánaða og falli sá hluti refsingarinnar niður að liðnum tveimur árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptækur er gerður til ríkissjóðs hnífur af gerðinni Smith & Wesson karambit.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 189.720 krónur og 200.610 krónur í annan sakarkostnað.

L-kvk-nf R-kvk-nf S-kvk-nf